ધુમાડાના પડદામાં એ છોકરો ખોવાઇ ગયો. બસ સ્કૂલે પહોંચી. એણે જોયું કે રાજુ અને રીટાને પનિશમેંટ મળી હતી. એમનાં શૂઝને પોલિશ નહોતું. હવે મેડમ એમના ઘરે એમની મમ્મીને ફોન કરશે, ટેઇક પ્રોપર કેર ઓફ યોર ચિલ્ડ્રન, પોલિશ ધેર શૂઝ ડેઇલી.’ એમની મમ્મીને નવાઇ લાગશે. સવારે જ તો પોલિશ કરી આપેલા. ઉતાવળમાં બરાબર થયા નહીં હોય, પણ મીઠ્ઠુને ખબર હતી. રાજુ, રીટા, બસસ્ટોપની પાછળ ગ્રાઉંડમાં છાનામાનાં રમી લેતાં હતાં. એટલે ધૂળ લાગે જ ને ? મીઠ્થુએ પોતાના શૂઝ જોયા, ‘છેલ્લે ક્યારે ધૂળવાળા થયા હશે ?’ ક્લાસમાં આજે મેથ્સની ટેસ્ટ. મીઠ્ઠુએ ધ્યાનથી બધું જ લખ્યું. ચેક પણ કર્યું. જરાક ભૂલ પડી તો મમ્મી પાછી વઢશે, પણ એ જ ટેંશનમાં એનાથી પાછું ‘ટુ ફોરઝ નાઇન’ લખાઇ ગયું. ટીચર ખીજાયા, આ મીનાશ્રુને જરાય આવડતું નથી. પેરંટ્ઝ આર નોટ ટેકિંગ પ્રોપર કેર. રોજ એકની એક મિસ્ટેક કરે છે. આ ટેસ્ટપેપર પર તારા મધરની સાઇન લઇ આવજે, કાલે.’ મીઠ્ઠુએ પેપર બેગમાં મૂકી દીધું. એને થયું, બેગ જ ખોવાઇ જાય કે ચોરાઇ જાય તો સારું. પેલા સિગ્નલવાળા છોકરાને આપી દીધી હોય તો ? તો એણે ભીખ નહી માંગવી પડે.’ રીસેસમાં લંચબોક્સ ખોલીને બેઠો તાં જ મોંટી આવીને એક સેંડવિચ ઝાપટી ગયો. રોહન ધીમે રહીને પૂછવા લાગ્યો, ‘રોટલી-શાક ખાઇશ ?’ મીઠ્ઠુએ કહ્યું, ‘તું કોઇને નહીં કહે ? મારી મમ્મીને પણ નહીં તો હું ખાઉં.’ કહીને બે રોટલી ખાઇ ગયો. રોહને એની સેંડવિચ ખાધી.